กรมบัญชีกลางอนุมัติให้ขรก.ที่ตกค้างในยุโรปเบิกค่าใช้จ่ายได้
กรมบัญชีกลางให้เบิกจ่ายค่าใช้จ่ายเดินทางไปราชการตปท.กรณีเกิดเหตุการณ์ภูเขาไฟระเบิด
22 เม.ย. 2553

กรมบัญชีกลางให้เบิกจ่ายค่าใช้จ่ายเดินทางไปราชการตปท.กรณีเกิดเหตุการณ์ภูเขาไฟระเบิด
นายพงษ์ภาณุ เศวตรุนทร์ อธิบดีกรมบัญชีกลาง เปิดเผยว่า ได้ออกหนังสือด่วนที่สุด ที่ กค 0406.4/ว.147 ลงวันที่ 22 เมษายน 2553 เพื่อเปิดโอกาสให้ข้าราชการ ลูกจ้างหน่วยงานราชการที่เดินทางไปต่างประเทศ แต่ต้องประสบปัญหาจากเหตุการณ์ที่เกิดภูเขาไฟระเบิดที่ประเทศไอซ์แลนด์ ซึ่งส่งผลกระทบอย่างมากจนทำให้ประเทศในแถบยุโรปประกาศปิดน่านฟ้า และให้ทุกสายการบินงดการบินผ่านและขึ้นลง เพื่อความปลอดภัยต่อการทำการบิน และเหตุการณ์สุดวิสัยที่เกิดขึ้นนี้ ทำให้ข้าราชการ ลูกจ้างของส่วนราชการ และบุคลากรภาครัฐ ไม่สามารถเดินทางกลับ หรือมีความจำเป็นต้องงดหรือยกเลิกหรือเลื่อนการเดินทาง ส่งผลทำให้เกิดค่าใช้จ่ายในการเดินทางไปต่างประเทศเพิ่มขึ้นสามารถเบิกค่าใช้จ่ายที่เกิดขึ้นได้
นายพงษ์ภาณุ เศวตรุนทร์ กล่าวต่อว่า กรมบัญชีกลางจึงได้กำหนดแนวทางการเบิกจ่ายค่าใช้จ่ายในการเดินทางไปราชการสำหรับกรณีนี้ เพื่อให้ข้าราชการ ลูกจ้างของส่วนราชการ และบุคลากรภาครัฐ และส่วนราชการสามารถดำเนินการได้อย่างถูกต้อง เพื่อช่วยลดภาระส่วนราชการจึงได้มีหนังสือซ้อมความเข้าใจและอนุมัติหลักการให้สามารถเบิกค่าใช้จ่ายที่เกิดขึ้นได้โดยไม่ต้องขออนุมัติจากกระทรวงการคลังก่อน ตามหนังสือกรมบัญชีกลาง
กรณีที่เดินทางไปราชการแล้วไม่สามารถเดินทางกลับประเทศไทยได้ตามกำหนดเนื่องจากเหตุการณ์ดังกล่าว เมื่อเดินทางกลับมาถึงประเทศไทยแล้ว ให้ผู้เดินทางดำเนินการทำหนังสือขออนุมัติเดินทางไปราชการเพิ่มเติมให้รวมถึงวันที่เดินทางกลับด้วย และทำหนังสือชี้แจงเหตุผลและความจำเป็นเสนอต่อผู้บังคับบัญชา เมื่อผู้บังคับบัญชาอนุมัติแล้วก็สามารถเบิกค่าใช้จ่ายได้ และ
กรณีที่ยังไม่ได้เดินทางไปราชการต่างประเทศแต่มีค่าใช้จ่ายในการเดินทางไปราชการแล้ว ขอให้ทำหนังสือชี้แจงเหตุผลและความจำเป็นที่ต้องงดหรือเลื่อนการเดินทาง รวมทั้งค่าใช้จ่ายต่างๆ ที่ต้องเบิกจ่ายเสนอต่อผู้บังคับบัญชา และสามารถเบิกจ่ายได้ เช่นเดียวกัน หลังจากนั้นหากมีความจำเป็นต้องเดินทางไปราชการใหม่ ให้ดำเนินการขออนุมัติเดินทางไปราชการตามที่ระเบียบกำหนดไว้ตามปกติ